[{"text_idx": "#000001", "text": "Italio: la mobilizado intensig\u0302as favore al la migrantoj de la s\u0302ipo \u201cDiciotti\u201d"}, {"text_idx": "#000003", "text": "La italaj marbordaj policistoj lanc\u0302is urg\u0302an alvokon por els\u0302ipig\u0302o de la 150 pasag\u0302eroj plu blokitaj en Sicilio, dum la senefika dialogo dau\u0306ras inter Eu\u0306ropa Unio kaj la itala ekzekutivo."}, {"text_idx": "#000004", "text": "\u00abPermesu la els\u0302ipig\u0302on nun\u00bb, postulis sabaton 25an de au\u0306gusto la marbordaj policistoj de la Diciotti, la itala s\u0302ipo blokita en Katanio (Sicilio) kun 150 migrantoj surs\u0302ipe. Ilia alvoko, kiu mencias situacion \u00abekstreme krizan\u00bb sur la s\u0302ipo, estis adresita lau\u0306 la informgrupo Quotidiano Nazionale \u00abal la italaj ministrejoj pri Internaj aferoj, Transportoj, Defendo kaj Fremdaj aferoj\u00bb, kaj al la prokuroroj de Palermo, Katanio kaj Agrigento."}, {"text_idx": "#000005", "text": "La s\u0302ipo Diciotti, kiu sukuris 190 migrantojn en maro dum la nokto de la 15a g\u0302is la 16a de au\u0306gusto, marvaste de Lampeduso, estas de pluraj tagoj kore de polemiko inter Italio kaj Eu\u0306ropa Unio (EU): Italio rifuzas permesi la els\u0302ipig\u0302on de la pasag\u0302eroj, sen antau\u0306a akordo pri ilia disdivido inter la landoj de EU, dum EU sciigis vendredon, pere de porparolanto de la Eu\u0306ropa Komisiono, ke g\u0302i ne cedos al la \u00abminacoj\u00bb de la itala ekzekutivo."}, {"text_idx": "#000008", "text": "Fronte al la blokado, kiu dau\u0306ras, la manifestacioj subtene al la migrantoj de la Diciotti estas pli kaj pli videblaj, lau\u0306 Il Fatto Quotidiano. La j\u0302urnalo notas, ke en Tvitero \u00abla kradvorto #fateliscendere (els\u0302ipigu ilin) figuras inter la plej uzataj\u00bb. Surloke, en Sicilio, la episkopoj sin deklaras pretaj, per la voc\u0302o de Monsinjoro Antonio Stagliano\u0300, episkopo de Noto, \u00abtranspasi de pripenso al agado\u00bb. Kelkaj planas, lau\u0306 la prelato, eblecon de malsatstriko, subtene al la migrantoj."}, {"text_idx": "#000009", "text": "Dum lundon 20an de au\u0306gusto, pluraj neplenag\u0302uloj neakompanataj ricevis permeson els\u0302ipig\u0302i, la ministro pri Internaj aferoj Matteo Salvini (Ligo, ekstremdekstro) elvokis vendredon vespere la eblecon, raportitan de alia artikolo de la Corriere della Sera, \u00abfari unuan klasifikon\u00bb surs\u0302ipe, inter la migrantoj indaj al azilrajto, (kiuj povus forlasi la s\u0302ipon) kaj la aliaj. Tiu solvo s\u0302ajne estos privilegiita de la registaro, cele al \u00abdolc\u0302igi la premon, montrante samtempe firman sintenon\u00bb."}]